CELEX: 22005D0299
Language: el
Date: 2005-03-08 00:00:00
Title: 2005/299/EK: Απόφαση αριθ. 3/2005 του Συμβουλίου των Υπουργών ΑΚΕ-ΕΚ, της 8ης Μαρτίου 2005, σχετικά με την έγκριση του εσωτερικού κανονισμού της επιτροπής των πρέσβεων ΑΚΕ-ΕΚ

14.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 95/51
            
         
      ΑΠΌΦΑΣΗ αριθ. 3/2005 ΤΟΥ ΣΥΜΒΟΥΛΊΟΥ ΤΩΝ ΥΠΟΥΡΓΏΝ ΑΚΕ-ΕΚ
   της 8ης Μαρτίου 2005
   σχετικά με την έγκριση του εσωτερικού κανονισμού της επιτροπής των πρέσβεων ΑΚΕ-ΕΚ
   (2005/299/ΕΚ)
   ΤΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΚ,
   Έχοντας υπόψη τη συμφωνία εταιρικής σχέσης ΑΚΕ-ΕΚ που υπογράφηκε στις 23 Ιουνίου 2000 στο Κοτονού, και ιδίως το άρθρο 16 παράγραφος 3,
   Εκτιμώντας τα ακόλουθα:
   
               (1)
            
            
               Η επιτροπή των πρέσβεων ΑΚΕ-ΕΚ, με την απόφαση αριθ. 2/2001 της 30ής Ιανουαρίου 2001, ενέκρινε τον εσωτερικό κανονισμό της.
            
         
               (2)
            
            
               Ορισμένες τροποποιήσεις είναι αναγκαίες προκειμένου να ληφθεί υπόψη η προσχώρηση νέων κρατών μελών στην Ευρωπαϊκή Ένωση.
            
         
               (3)
            
            
               Στην 29η σύνοδο του Συμβουλίου των Υπουργών ΑΚΕ-ΕΚ, η οποία πραγματοποιήθηκε στο Gaborone της Μποτσουάνα στις 6 Μαΐου 2004, αποφασίστηκε να τροποποιηθεί ανάλογα ο εσωτερικός κανονισμός,
            
         ΑΠΟΦΑΣΙΖΕΙ ΤΑ ΑΚΟΛΟΥΘΑ:
   Άρθρο 1
   Ημερομηνίες και τόπος συνεδριάσεων
   1.   Σύμφωνα με το άρθρο 16 παράγραφος 2 της συμφωνίας εταιρικής σχέσης ΑΚΕ-ΕΚ, εφεξής αποκαλούμενης «η συμφωνία ΑΚΕ-ΕΚ», η επιτροπή των πρέσβεων ΑΚΕ-ΕΚ, εφεξής αποκαλούμενη «η επιτροπή», συνέρχεται τακτικά, ιδίως για να προετοιμάσει τις συνόδους του Συμβουλίου των Υπουργών, εφεξής αποκαλούμενου «το Συμβούλιο», και, όταν κρίνεται αναγκαίο, ύστερα από αίτηση ενός από τα μέρη.
   2.   Η επιτροπή συγκαλείται από τον πρόεδρό της. Η ημερομηνία των συνεδριάσεών της καθορίζεται με κοινή συμφωνία μεταξύ των μερών.
   3.   Η επιτροπή συνέρχεται στην έδρα του Συμβουλίου της Ευρωπαϊκής Ένωσης ή στην έδρα της γραμματείας της ομάδας των κρατών ΑΚΕ. Ωστόσο μπορεί, ύστερα από ειδική απόφαση, να συνέλθει σε μια πόλη κράτους ΑΚΕ.
   Άρθρο 2
   Καθήκοντα της επιτροπής
   1.   Σύμφωνα με το άρθρο 16 παράγραφος 2 της συμφωνίας ΑΚΕ-ΕΚ, η επιτροπή επικουρεί το Συμβούλιο στην εκτέλεση των καθηκόντων του και εκτελεί όποια εντολή της αναθέτει το Συμβούλιο. Στο πλαίσιο αυτό, παρακολουθεί την εφαρμογή της συμφωνίας ΑΚΕ-ΕΚ καθώς και την πρόοδο η οποία επιτελείται στην επίτευξη των στόχων που καθορίζονται στη συμφωνία.
   2.   Η επιτροπή υποβάλλει έκθεση στο Συμβούλιο, ιδίως στους τομείς στους οποίους της έχει γίνει μεταβίβαση αρμοδιοτήτων.
   3.   Υποβάλλει επίσης στο Συμβούλιο κάθε ψήφισμα, σύσταση ή γνώμη που κρίνει αναγκαία και σκόπιμη.
   Άρθρο 3
   Ημερήσια διάταξη των συνεδριάσεων
   1.   Η προσωρινή ημερήσια διάταξη κάθε συνεδρίασης καταρτίζεται από τον πρόεδρο και ανακοινώνεται στα λοιπά μέλη της επιτροπής οκτώ ημέρες τουλάχιστον πριν από την έναρξη της συνεδρίασης.
   Εγγράφονται στην προσωρινή ημερήσια διάταξη τα σημεία για τα οποία ο πρόεδρος έχει λάβει αίτηση εγγραφής τους, το αργότερο δέκα ημέρες πριν από την έναρξη της συνεδρίασης. Εγγράφονται στην προσωρινή ημερήσια διάταξη μόνον τα σημεία για τα οποία τα σχετικά έγγραφα έχουν υποβληθεί εγκαίρως στη Γραμματεία του Συμβουλίου ώστε να αποσταλούν στα μέλη της επιτροπής οκτώ ημέρες τουλάχιστον πριν από την έναρξη της συνεδρίασης.
   2.   Η ημερήσια διάταξη εγκρίνεται από την επιτροπή κατά την έναρξη κάθε συνεδρίασης. Σε επείγουσες περιπτώσεις, η επιτροπή μπορεί να αποφασίσει, ύστερα από αίτηση των κρατών ΑΚΕ ή της Κοινότητας, την εγγραφή στην ημερήσια διάταξη σημείων για τα οποία δεν έχουν τηρηθεί οι προθεσμίες που ορίζονται στην παράγραφο 1.
   Άρθρο 4
   Συσκέψεις
   1.   Η επιτροπή αποφασίζει με κοινή συμφωνία της Κοινότητας, αφενός, και των κρατών ΑΚΕ, αφετέρου.
   2.   Η επιτροπή δε μπορεί να αποφασίζει εγκύρως παρά μόνον παρουσία, τουλάχιστον, του ημίσεως των μόνιμων αντιπροσώπων των κρατών μελών της Κοινότητας, ενός αντιπροσώπου της Επιτροπής των Ευρωπαϊκών Κοινοτήτων και του ημίσεως των μελών της επιτροπής των πρέσβεων ΑΚΕ.
   3.   Κάθε μέλος της επιτροπής το οποίο κωλύεται να παρασταθεί είναι δυνατό να ορίσει αντιπρόσωπό του. Στην περίπτωση αυτή, ενημερώνει σχετικά τον πρόεδρο και του υποδεικνύει το εξουσιοδοτημένο για την εκπροσώπησή του πρόσωπο ή αντιπροσωπεία. Ο αντιπρόσωπος ασκεί όλα τα δικαιώματα του κωλυομένου μέλους.
   4.   Τα μέλη της επιτροπής μπορούν να συνοδεύονται από συμβούλους.
   5.   Στις συνεδριάσεις της επιτροπής, παρίσταται αντιπρόσωπος της Ευρωπαϊκής Τράπεζας Επενδύσεων, εφεξής αποκαλούμενης «η Τράπεζα», όταν περιλαμβάνονται στην ημερήσια διάταξη θέματα που εμπίπτουν στους τομείς που την αφορούν.
   Άρθρο 5
   Γραπτές διαδικασίες, επίσημες εκδόσεις και τύπος των πράξεων
   Τα άρθρα 4, 9 παράγραφοι 3 και 14 του εσωτερικού κανονισμού του Συμβουλίου ΑΚΕ-ΕΚ εφαρμόζονται στις πράξεις που εγκρίνει η επιτροπή.
   Άρθρο 6
   Κράτη που συμμετέχουν με το καθεστώς του παρατηρητή
   1.   Οι αντιπρόσωποι των κρατών που έχουν υπογράψει τη συμφωνία ΑΚΕ-ΕΚ τα οποία δεν έχουν ολοκληρώσει τις διαδικασίες του άρθρου 93 της συμφωνίας μέχρι την ημερομηνία κατά την οποία η εν λόγω συμφωνία τίθεται σε ισχύ μπορούν να συμμετέχουν ως παρατηρητές στις συνεδριάσεις της επιτροπής. Στην περίπτωση αυτή, μπορεί να τους επιτραπεί η συμμετοχή στις συζητήσεις της επιτροπής.
   2.   Ο ίδιος κανόνας ισχύει για τις χώρες που αναφέρονται στο άρθρο 93 παράγραφος 6 της συμφωνίας ΑΚΕ-ΕΚ.
   3.   Η επιτροπή μπορεί να εξουσιοδοτήσει τους αντιπροσώπους ενός κράτους υποψήφιου για προσχώρηση στη συμφωνία ΑΚΕ-ΕΚ να συμμετάσχουν ως παρατηρητές στις εργασίες της επιτροπής.
   Άρθρο 7
   Εμπιστευτικότητα
   1.   Εκτός αντιθέτου αποφάσεως, οι συνεδριάσεις της επιτροπής δεν είναι δημόσιες.
   2.   Με την επιφύλαξη άλλων εφαρμοστέων διατάξεων, οι συσκέψεις της επιτροπής καλύπτονται από το επαγγελματικό απόρρητο, εκτός εάν η επιτροπή αποφασίσει διαφορετικά.
   Άρθρο 8
   Ανακοινώσεις και πρακτικά
   1.   Όλες οι ανακοινώσεις, που προβλέπονται από τον παρόντα εσωτερικό κανονισμό αποστέλλονται, με μέριμνα της Γραμματείας του Συμβουλίου, στους αντιπροσώπους των κρατών ΑΚΕ, στη γραμματεία της ομάδας των κρατών ΑΚΕ, στους μόνιμους αντιπροσώπους των κρατών μελών, στη Γενική Γραμματεία του Συμβουλίου της Ευρωπαϊκής Ένωσης και στην Επιτροπή των Ευρωπαϊκών Κοινοτήτων.
   Οι ανακοινώσεις αυτές αποστέλλονται επίσης στον Πρόεδρο της Τράπεζας, στις περιπτώσεις που την αφορούν.
   2.   Για κάθε συνεδρίαση τηρούνται πρακτικά στα οποία αναφέρονται, ιδίως, οι αποφάσεις που λαμβάνονται από την επιτροπή.
   Μετά την έγκρισή τους από την επιτροπή, τα πρακτικά υπογράφονται από τον εν ενεργεία πρόεδρο της επιτροπής και από τους δύο γραμματείς του Συμβουλίου και φυλάσσονται στα αρχεία του Συμβουλίου. Αντίγραφο των πρακτικών αποστέλλεται στους αποδέκτες που αναφέρονται στην παράγραφο 1.
   Άρθρο 9
   Προεδρία
   Η προεδρία της επιτροπής ασκείται εκ περιτροπής, για διάρκεια έξι μηνών, από το μόνιμο αντιπρόσωπο ενός κράτους μέλους, που ορίζει η Κοινότητα, και από έναν αρχηγό αποστολής, αντιπρόσωπο ενός κράτους ΑΚΕ, που ορίζουν τα κράτη ΑΚΕ.
   Άρθρο 10
   Αλληλογραφία και έγγραφα
   1.   Η αλληλογραφία που προορίζεται για την επιτροπή αποστέλλεται στον πρόεδρό της, στην έδρα της Γραμματείας του Συμβουλίου.
   2.   Εκτός αντιθέτου αποφάσεως, η επιτροπή συσκέπτεται με βάση έγγραφα που συντάσσονται στις επίσημες γλώσσες των μερών.
   Άρθρο 11
   Επιτροπές, υποεπιτροπές και ομάδες εργασίας
   1.   Η επιτροπή επικουρείται από:
   
               i)
            
            
               την επιτροπή τελωνειακής συνεργασίας που έχει συσταθεί με το άρθρο 37 του πρωτοκόλλου αριθ. 1, συνημμένου στο παράρτημα V της συμφωνίας ΑΚΕ-ΕΚ·
            
         
               ii)
            
            
               τη μόνιμη μεικτή ομάδα για τις μπανάνες που προβλέπει το άρθρο 3 του πρωτοκόλλου αριθ. 5, συνημμένου στο παράρτημα V της συμφωνίας ΑΚΕ-ΕΚ·
            
         
               iii)
            
            
               την υποεπιτροπή εμπορικής συνεργασίας·
            
         
               iv)
            
            
               την υποεπιτροπή «ζάχαρη»·
            
         
               v)
            
            
               την κοινή ομάδα εργασίας για το ρύζι που αναφέρεται στην παράγραφο 5 της δήλωσης XXIV της τελικής πράξης της συμφωνίας ΑΚΕ-ΕΚ·
            
         
               vi)
            
            
               την κοινή ομάδα εργασίας για το ρούμι που αναφέρεται στην παράγραφο 6 της δήλωσης XXV της τελικής πράξης της συμφωνίας ΑΚΕ-ΕΚ.
            
         2.   Η Επιτροπή μπορεί να δημιουργήσει άλλες κατάλληλες υποεπιτροπές ή ομάδες εργασίας, επιφορτισμένες με την εκτέλεση των εργασιών που κρίνει αναγκαίες για την εκτέλεση των καθηκόντων τα οποία καθορίζονται στο άρθρο 16 παράγραφος 2 της συμφωνίας ΑΚΕ-ΕΚ.
   3.   Αυτές οι επιτροπές, υποεπιτροπές και ομάδες εργασίας υποβάλλουν στην επιτροπή τις εκθέσεις για τις εργασίες τους.
   Άρθρο 12
   Σύνθεση των επιτροπών, υποεπιτροπών και ομάδων εργασίας
   1.   Πλην της επιτροπής τελωνειακής συνεργασίας, οι επιτροπές, υποεπιτροπές και ομάδες εργασίας που αναφέρονται στο άρθρο 11 απαρτίζονται από πρέσβεις ΑΚΕ ή τους αντιπροσώπους τους, αντιπροσώπους της Επιτροπής των Ευρωπαϊκών Κοινοτήτων και αντιπροσώπους των κρατών μελών.
   2.   Στις συνεδριάσεις αυτών των επιτροπών, υποεπιτροπών και ομάδων εργασίας παρίσταται αντιπρόσωπος της Τράπεζας, όταν στην ημερήσια διάταξη περιλαμβάνονται θέματα που την αφορούν.
   3.   Τα μέλη αυτών των επιτροπών, υποεπιτροπών και ομάδων εργασίας μπορούν να επικουρούνται στα καθήκοντά τους από εμπειρογνώμονες.
   Άρθρο 13
   Προεδρία των επιτροπών, υποεπιτροπών και ομάδων εργασίας
   1.   Οι επιτροπές, υποεπιτροπές και ομάδες εργασίας που αναφέρονται στο άρθρο 11 προεδρεύονται από κοινού, από την πλευρά ΑΚΕ, από πρέσβη, και, από την πλευρά της Κοινότητας από αντιπρόσωπο της Επιτροπής ή αντιπρόσωπο κράτους μέλους.
   2.   Με την επιφύλαξη της παραγράφου 1, οι συμπρόεδροι μπορούν, σε εξαιρετικές περιπτώσεις και ύστερα από κοινή συμφωνία να ορίσουν ως αντιπρόσωπό τους οποιοδήποτε πρόσωπο.
   Άρθρο 14
   Λεπτομέρειες συνεδριάσεων των επιτροπών, υποεπιτροπών και ομάδων εργασίας
   Οι επιτροπές, υποεπιτροπές και ομάδες εργασίας που αναφέρονται στο άρθρο 11 συνέρχονται ύστερα από αίτηση ενός από τα δύο μέρη και ύστερα από διαβούλευση μεταξύ των προέδρων τους, ύστερα από προειδοποίηση, η οποία, εκτός από επείγουσες περιπτώσεις, είναι επτά ημερών.
   Άρθρο 15
   Εσωτερικός κανονισμός των επιτροπών, υποεπιτροπών και ομάδων εργασίας
   Οι επιτροπές, υποεπιτροπές και ομάδες εργασίας που αναφέρονται στο άρθρο 11 μπορούν να εγκρίνουν το δικό τους εσωτερικό κανονισμό, με συμφωνία της επιτροπής των πρέσβεων.
   Άρθρο 16
   Γραμματεία
   1.   Τα καθήκοντα γραμματείας και οι άλλες εργασίες που είναι αναγκαίες για τη λειτουργία της επιτροπής των πρέσβεων καθώς και των επιτροπών, υποεπιτροπών και ομάδων εργασίας που αναφέρονται στο άρθρο 11 (προετοιμασία των ημερησίων διατάξεων και διανομή των σχετικών εγγράφων κ.λπ.) ασκούνται από τη Γραμματεία του Συμβουλίου.
   2.   Η γραμματεία συντάσσει το συντομότερο δυνατόν ύστερα από κάθε συνεδρίαση, τα πρακτικά των συνεδριάσεων αυτών των επιτροπών, υποεπιτροπών και ομάδων εργασίας.
   Αυτά τα πρακτικά αποστέλλονται, με μέριμνα της Γραμματείας του Συμβουλίου, στους αντιπροσώπους των κρατών ΑΚΕ, τη γραμματεία της ομάδας των κρατών ΑΚΕ, τους μόνιμους αντιπροσώπους των κρατών μελών, τη Γενική Γραμματεία του Συμβουλίου της Ευρωπαϊκής Ένωσης και την Επιτροπή των Ευρωπαϊκών Κοινοτήτων.
   Άρθρο 17
   Η παρούσα απόφαση ακυρώνει και αντικαθιστά την απόφαση αριθ. 2/2001 της 30ής Ιανουαρίου 2001 της επιτροπής των πρέσβεων ΑΚΕ-ΕΚ σχετικά με την έγκριση του εσωτερικού κανονισμού της.
   
      Βρυξέλλες, 8 Μαρτίου 2005.
      
         
            Για το Συμβούλιο των Υπουργών ΑΚΕ-ΕΚ
         
         
            Ο Πρόεδρος
         
         J. ASSELBORN